   
Ustavni sud Crne Gore, u Prvom vijeću za meritorno odlučivanje o ustavnim žalbama, u sastavu: sudija Snežana Armenko, predsjednica Vijeća i sudije Momirka Tešić i Faruk Resulbegović, članovi Vijeća, na osnovu odredaba člana 149 stav 1 tačka 3 Ustava Crne Gore, člana 48 tačka 3 i člana 76 stav 1 Zakona o Ustavnom sudu Crne Gore (»Službeni list Crne Gore«, br. 11/15), na sjednici Vijeća, od 17. decembra  2025. godine, donio je
O D L U K U

  I USVAJA SE ustavna žalba.

      
 II UKIDA SE presuda Vrhovnog suda Crne Gore Uvp. br. 937/22, od 21. decembra 2022. godine u dijelu odluke o troškovima i predmet vraća tom sudu na ponovni postupak i odlučivanje.

O b r a z l o ž e nj e


I POSTUPAK PRED USTAVNIM SUDOM CRNE GORE
           1. M. R., iz D., koju zastupa V. K., advokat iz P., podnijela je ustavnu žalbu protiv presude Vrhovnog suda Crne Gore Uvp. br. 937/22, od 21. decembra 2022. godine, zbog povrede prava iz čl. 32 i 58 Ustava Crne Gore i člana 6 Evropske konvencije za zaštitu ljudskih prava i osnovnih sloboda, kao i člana 1 Protokola broj 1 uz Konvenciju.

2. U ustavnoj žalbi je, u suštini, istaknuto da Upravni sud Crne Gore podnositeljki nikada nije dostavio dopunsko rješenje U br. 4021/20, od 10. novembra 2022. godine; da Vrhovni sud Crne Gore nije postupio u skladu sa zakonskom obavezom iz člana 45 stav 2 Zakona o upravnom sporu i dostavio zahtjev za ispitivanje sudske odluke; da joj nije omogućeno učešće u postupku pred Vrhovnim sudom Crne Gore. Zbog navedenog, predloženo je da Ustavni sud usvoji ustavnu žalbu, ukine osporeno rješenje i predmet vrati na ponovni postupak i odlučivanje.
II ČINJENICE I OKOLONOSTI SLUČAJA

             3. Podnositeljka ustavne žalbe je tužilja u postupku koji je prethodio ustavnosudskom.

4.  Rješenjem Upravnog suda Crne Gore, U. br. 4021/20, od 6. oktobra 2022. godine, postupak je obustavljen. Naime, tužbom od 9. oktobra 2020. godine tužilja je pokrenula upravni spor radi poništaja rješenja Ministrstva finansija, broj 07-2-276/2016, od 23. septembra 2020. godine. Podneskom od 5. oktobra 2022. godine, tužilja je obavijestila sud da odustaje od tužbe, zbog čega je sud, sa pozivom na član 20 stav 2 Zakona o upravnom sporu, odlučio kao u izreci rješenja.
5. Podnescima predatim sudu dana 17. oktobra 2022. godine punomoćnici zainteresovanih lica M. R. i I. V. su tražili troškove koje su imali u vezi sa vođenjem spora. Upravni sud Crne Gore je, dopunskim rješenjem U. br. 4021/20, od 10. novembra 2022. godine, odlučio da svaka stranka snosi svoje troškove spora. Sud je, bez održavanja rasprave, u smislu odredbe člana 349 stav 3 Zakona o parničnom postupku, donio odluku da svaka stranka snosi svoje troškove, budući da je odluka u predmetu U. br. 4021/20 donijeta na nejavnoj sjednici, a da, shodno članu 39 stav 1 Zakona o upravnom sporu, svaka stranka snosi svoje troškove, ako sud odlučuje na nejavnoj sjednici.
      
6. Vrhovni sud Crne Gore je, presudom Uvp. br. 937/22, od 21. decembra 2022. godine, odlučujući o zahtjevu za ispitivanje sudske odluke, podnijetom od strane zainteresovanih lica, isti usvojio i preinačio dopunsko rješenje Upravnog suda Crne Gore U. br. 4021/20, od 10. novembra 2022. godine i obavezao podnositeljku da im naknadi troškove spora u iznosu od po 800,00 eura.

6.1. Iz obrazlozenja osporene presude proizilazi: “(…) Iz spisa predmeta se utvrdjuje da je M.R. iz D., tužbom preko svog punomoćnika, kod Upravnog suda pokrenula upravni spor protiv tuženog M.f., radi poništaja rješenja br.07-2-276/2016 od 23.09.2020. godine. Nakon što je tužilja preko punomoćnika obavjestila sud da odustaje od tužbe Upravni sud je rješenjem U. br.4021/20 od 06.10.2022.godine obustavio postupak.  Punomoćnici zainteresovanih lica I.V. i M.R. su podnescima od 17.10.2022.godine tražili troškove spora za sastav odgovora na tužbu i podneska. Članom 4 Zakona o upravnom sporu ( "Sl.list CG", br.54/16), predvidjeno je da se na pitanja postupka koja nijesu regulisana ovim zakonom shodno primjenjuje Zakon kojim se uredjuje parnični postupak, što podrazumijeva da se odredbe parničnog postupka imaju primijeniti u skladu sa duhom upravnog spora i njegovim specifičnostima u odnosu na parnični postupak. Zakonom o parničnom postupku predvidjeno je da parnični troškovi predstavljaju svi one izdaci koji su nastali u toku i povodom parničnog postupka, iz čega se može izvesti zaključak da je pravna priroda i pojam troškova u upravnom sporu istovjetna. Cijeneći da je tužilja odustala od tužbe i na taj način izazvala troškove zainteresovanih lica, ovaj sud je zahtjev za ispitivanje sudske odluke shodno odredbama čl.152 i 153 ZPP-a i AT, dopunsko rješenje preinačio i našao da I. V. i M.R. imaju pravo na troškove za sastav odgovora tužbe u iznosu od po 200,00 eura, sastav podneska po 200 eura kao i sastav ovog zahtjeva za ispitivanje sudske odluke po 400,00 eura, što ukupno iznosi po 800,00 eura. Kod takvog stanja stvari ovaj sud je preinačio pobijano rješenje u dijelu odluke o troškovima spora shodno odredbama čl. 152 i 153 ZPP-a i tarifnih brojeva 6, 7 i 9 važeće Advokatske tarife.”(…)
        III RELEVANTNE USTAVNE I KONVENCIJSKE NORME
          Ustav Crne Gore
Član 32

              Svako ima pravo na pravično i javno suđenje u razumnom roku pred nezavisnim, nepristrasnim i zakonom ustanovljenim sudom. 

         Evropska konvencija za zaštitu ljudskih prava i osnovnih sloboda
Član 6 


Svako, tokom odlučivanja o njegovim građanskim pravima i obavezama ili o krivičnoj optužbi protiv njega, ima pravo na pravičnu i javnu raspravu u razumnom roku pred nezavisnim i nepristrasnim sudom, obrazovanim na osnovu zakona.
    IV MJERODAVNO PRAVO
         Zakon o upravnom sporu ("Službeni list CG", br. 54/16 i 11/24)
Član 45 stav 2

Ako Vrhovni sud ne odbaci zahtjev za ispitivanje sudske odluke u skladu sa stavom 1 ovog člana, dostavlja ga protivnoj stranci koja može, u roku koji odredi sud, podnijeti odgovor na zahtjev.
            III OSNOVANOST USTAVNE ŽALBE

     
7. Podnositeljka se žali da joj je u postupku koji je prethodio ustavnosudskom povrijeđeno pravo na pravično suđenje iz odredaba člana 32 Ustava i člana 6 Evropske konvencije. Ovo stoga što je Vrhovni sud Crne Gore, odlučujući po zahtjevu za ispitivanje sudske odluke od strane zainteresovanih lica, preinačio dopunsko rješenje Upravnog suda Crne Gore i obavezao je da plati troškove spora, a da joj, pri tome, nije dostavio navedeni zahtjev na odgovor. Na taj način podnositeljka je bila onemogućena da se izjasni o navodima i argumentima suprotne strane, čime je povrijeđeno njeno pravo na kontradiktorni postupak i načelo „jednakosti oružja“, kao sastavni elementi prava na pravično suđenje.
      
8. Stoga će Ustavni sud Crne Gore predmetnu ustavnu žalbu razmatrati sa aspekta moguće povrede prava na pravično suđenje, iz odredaba člana 32 Ustava i člana 6 stav 1 Evropske konvencije za zaštitu ljudskih prava i sloboda.

          V PRAVO NA PRAVIČNO SUĐENJE   


Opšta načela

9. Sadržaj ustavnog prava na pravično suđenje, zajemčenog članom 32 Ustava Crne Gore i članom 6 stav 1 Evropske konvencije ograničen je na procesne garancije pravičnog suđenja. Ustavni sud podsjeća da značenje prava na "dobro pravosuđe" i pošteno suđenje u demokratskom društvu nužno uključuje jednakost sredstava stranaka u postupku ("jednakost oružja"), to jest obavezu suda da svakoj strani u postupku da razumnu mogućnost iznošenja svojih razloga u uslovima koji je ne stavljaju u položaj očite neravnopravnosti u odnosu na protivnu stranu. 

           10.  Ustavni sud ističe da načelo jednakosti stranaka u postupku jedna od karakteristika šireg pojma pravičnog suđenja, koji obuhvata i osnovno pravo na kontradiktornost postupka garantovano članom 6 stav 1 Konvencije. Pravo na kontradiktorni postupak znači da obije strane moraju imati priliku da saznaju za podneske i dokaze koje je dostavila i predložila druga strana, kao i da daju primjedbe na njih.  
         11. Dakle, načelo kontradiktornosti se sastoji u pravu svake procesne stranke da se izjasni o procesnim radnjama protivne stranke prije nego što nadležni sud na tim procesnim radnjama utemelji odluku. Mogu se zamisliti različiti načini na koje sud može ispuniti taj zahtev. Međutim, bez obzira na to koji se metod izabere, njime se mora obezbijediti da druga strana bude svjesna da je podnesak dostavljen i da joj se pruži stvarna mogućnost da na njega da primjedbe (Brandstetter protiv Austrije, 28. avgust 1991, stavovi 66–67, Serija A broj 211; Milatová i drugi protiv Češke Republike, broj 61811/00, stav 65, ECHR 2005-V i, a fortiori, Krčmář i drugi protiv Češke Republike, broj 35376/97, stavovi 41-45, 3. mart 2000, i OAO Neftyanaya Kompaniya Yukos protiv Rusije, broj. 14902/04, stav 538, 20. septembar 2011.). Stoga je čak moguće da neka procesna situacija, koja ne dovodi stranku u nepovoljniji položaj u odnosu na njenog protivnika, ipak predstavlja povredu prava na kontradiktorni postupak ako ta stranka nije imala priliku da sazna za sve predložene dokaze ili dostavljene podneske i da na njih da primjedbe, kako bi mogla da utiče na odluku suda (Krčmář i drugi, stavovi 38–46 i Gregačević protiv Hrvatske, broj 58331/09, stav 50, 10. jul 2012).
       
Primjena opštih načela na konkretan slučaj

       
12. Iz spisa predmeta proizlazi da je podnositeljka 9. oktobra 2020. godine podnijela tužbu Upravnom sudu Crne Gore radi poništaja rješenja Ministarstva finansija br. 07-2-276/2016 od 23. septembra 2020. godine. Tokom postupka, podnositeljka je podneskom od 5. oktobra 2022. godine obavijestila sud da odustaje od tužbe, nakon čega je Upravni sud rješenjem U. br. 4021/20 od 6. oktobra 2022. godine obustavio postupak, u skladu sa članom 20 stav 2 Zakona o upravnom sporu. Nakon obustave postupka, zainteresovana lica M. R. i I. V. su 17. oktobra 2022. godine podnijeli zahtjev Upravnom sudu za naknadu troškova postupka. Upravni sud je dopunskim rješenjem od 10. novembra 2022. godine odlučio da svaka stranka snosi svoje troškove, polazeći od člana 39 stav 1 ZUS, imajući u vidu da je odluka u predmetu donijeta na nejavnoj sjednici. Na zahtjev zainteresovanih lica, Vrhovni sud Crne Gore je, presudom Uvp. br. 937/22 od 21. decembra 2022. godine, preinačio dopunsko rješenje Upravnog suda i obavezao podnositeljku da svakom od zainteresovanih lica isplati po 800 eura, na ime troškova postupka. Iz spisa proizilazi i da Vrhovni sud nije dostavio podnositeljki na odgovor zahtjev za ispitivanje sudske odluke podnijet od strane zainteresovanih lica, niti joj je pružio mogućnost da se izjasni o osnovanosti njihovog zahtjeva i visini traženih troškova.
13. Naime, član 32 Ustava Crne Gore garantuje pravo na pravično suđenje pred nezavisnim i nepristrasnim sudom, a član 6 Evropske konvencije o ljudskim pravima propisuje pravo stranke na pravično suđenje, koje podrazumijeva i pravo na kontradiktoran postupak i jednakost oružja. Član 45 stav 2 Zakona o upravnom sporu predviđa da: „Ako Vrhovni sud ne odbaci zahtjev za ispitivanje sudske odluke u skladu sa stavom 1 ovog člana, dostavlja ga protivnoj stranci koja može, u roku koji odredi sud, podnijeti odgovor na zahtjev. Navedena norma ne sadrži izuzetke u pogledu predmeta odlučivanja i primjenjuje se na sve zahtjeve za ispitivanje sudske odluke, bez obzira da li se radi o meritumu spora ili o troškovima postupka. Ustavni sud utvrđuje da je u konkretnom slučaju Vrhovni sud odlučivao o pravima i obavezama podnositeljke, jer je osporenom presudom nametnuta obaveza isplate novčanog iznosa. Prema praksi Evropskog suda za ljudska prava, i odluka o troškovima postupka potpada pod garancije člana 6 Konvencije, s obzirom da utiče na imovinska prava stranke i čini sastavni dio sudskog postupka. Ustavni sud konstatuje da Vrhovni sud nije dostavio podnositeljki zahtjev zainteresovanih lica za ispitivanje sudske odluke, i tako joj nije omogućio da ospori tačnost navoda, pravni osnov traženih troškova, njihovu visinu, niti da ukazuje na eventualnu neblagovremenost ili druge procesne nedostatke. Odlučujući na navedeni način podnositeljka je ostala uskraćena za mogućnost da učestvuje u postupku u mjeri koja bi joj omogućila efikasnu zaštitu njenih prava, što predstavlja povredu načela kontradiktornosti i „jednakosti oružja“, kao ključnih elemenata prava na pravično suđenje. Obaveza iz člana 45 stav 2 ZUS ima imperativni karakter, a Vrhovni sud Crne Gore je bio dužan da je primijeni bez obzira na to što se postupak ticao troškova postupka. Odluka koja neposredno utiče na imovinske obaveze stranke ne može biti donesena bez omogućavanja stranama da se izjasne o relevantnim navodima. Izborom da odluči bez prethodnog dostavljanja zahtjeva podnositeljki, Vrhovni sud je postupio suprotno odredbama ZUS-a, povrijedio njeno pravo iz člana 32 Ustava i standard pravičnog suđenja iz člana 6 Konvencije.
      
14. Ustavni sud je  u prethodnim stavovima već istakao da je Evropski sud za ljudska prava u nizu predmeta zauzeo stav da uskraćivanje stranci mogućnosti da sazna i reaguje na podneske protivne strane predstavlja povredu člana 6 Konvencije. Dakle, u predmetu Brandstetter protiv Austrije (28. avgust 1991., stavovi 66-67) Sud naglasio da je neophodno da odbrana bude svjesna da je određeni podnesak dostavljen sudu i da ima stvarnu priliku da na njega odgovori. Slično je potvrđeno i u predmetima Krčmář i drugi protiv Češke Republike (3. mart 2000.) i Gregačević protiv Hrvatske (10. jul 2012. godine), u kojima je utvrđeno da čak i procesna situacija koja formalno ne stavlja stranku u nepovoljniji položaj može predstavljati povredu prava na kontradiktornost ako stranka nije imala priliku da sazna za dokaze ili podneske druge strane i da na njih reaguje.
      
15. U svjetlu ovih načela, jasno je da postupak u kojem Vrhovni sud Crne Gore odlučuje na osnovu zahtjeva, koji nije dostavljen drugoj strani ne ispunjava standarde pravičnosti iz člana 6 Konvencije. Sud je u takvom slučaju odluku zasnovao na podnesku koji nije bio dostupan podnositeljki, čime joj je uskraćena mogućnost da aktivno učestvuje u postupku. Time je stvorena procesna neravnoteža između stranaka, što je nespojivo sa pojmom pravičnog suđenja.
      
16. Nedostavljanjem zahtjeva za ispitivanje sudske odluke podnositeljki na izjašnjenje povrijeđena su načela jednakosti stranaka i kontradiktornosti postupka, koja su neodvojivi dio prava na pravično suđenje iz člana 32 Ustava i člana 6 Konvencije. U ponovnom postupku Vrhovni sud Crne Gore dužan je da, prilikom razmatranja pravne stvari, postupi u skladu sa domaćim i međunarodnim standardima pravičnog suđenja i da donese odluku na način kojim se poštuju garancije jednakosti oružja i kontradiktornosti.

    
 17. Shodno navedenom, Ustavni sud ocjenjuje da je podnositeljki presudom Vrhovnog suda Crne Gore povrijeđeno pravo na pravično suđenje, zajemčeno članom 32 Ustava i članom 6 stav 1 Evropske konvencije za zaštitu ljudskih prava i osnovnih sloboda.


Na osnovu iznijetih razloga, odlučeno je kao u izreci.
U-III br. 262/23
 





 Predsjednica Vijeća,
17. decembar 2025. godine 




 Snežana Armenko,s.r.
P o d g o r i c a

